**Šta je Horizont Europa?**

Horizont Europa je ključni i najveći program financiranja Europske unije za istraživanje i inovacije sa sedmogodišnjim budžetom (2021. – 2027.) od 95,5 milijardi eura.

Bosna i Hercegovina se 2009. godine prvi put pridružila Okvirnom programu Evropske unije za istraživanje (FP 7), koji je preteča programa Horizont 2020 i programa Horizont Europa. Od tada, u kontinuitetu ima status pridružene zemlje u aktualnim EU programima namijenjenim za istraživanje.

**Glavni ciljevi Programa**

Cilj programa je jačati znanstvenu i tehnološku osnovu Europske unije, između ostalog razvojem rješenja za prioritete politika kao što su zelena i digitalna tranzicija. Programom se doprinosi i postizanju ciljeva održivog razvoja, te se potiču konkurentnost i rast. Riječ je o vodećoj inicijativi Europske unije za potporu istraživanjima i inovacijama, od koncepta do stavljanja proizvoda i/ili usluga na tržište.

Sredstvima proračuna od 95,5 milijardi eura, uključujući 5,4 milijarde eura iz instrumenta Next Generation EU, programom se nadopunjuju financiranja država i regija u području istraživanja i inovacija.

Među ciljevima programa su otvaranje radnih mjesta, podrška fondu talenata EU, doprinos rastu industrijske konkurentnosti kroz inovacije. Horizont Europa potiče suradnju među istraživačima, institucijama i industrijama Europske unije i pridruženih članica programa.

**Šta Horizont Europa nudi Bosni i Hercegovini**

Znanstveno-istraživačke organizacije, privredni subjekti i predstavnici civilnog društva iz Bosne i Hercegovine, kao pridružene zemlje programu Horizont Europa, imaju jednake mogućnosti kao i subjekti iz zemalja članica EU da sudjeluju u natječajima u svim dijelovima programa. Bosna i Hercegovina svojim sudjelovanjem u ovom programu ostvarila je integraciju u europski znanstveno-istraživački prostor.

Pristupanjem programu Horizont Europa, istraživačkoj i akademskoj zajednici iz Bosne i Hercegovine otvorene su sljedeće mogućnosti:

* sudjelovanje u svim horizontalnim i vertikalnim aktivnostima unutar programa, uključujući i Zajednički istraživački centar (JRC) i Marie Curie-Sklodowska akcije (program mobilnosti istraživača);
* aktivna involviranost u sprovođenje politika Europske unije u području integracije u Europski istraživački prostor;
* pristup EU fondu za financiranje znanstveno-istraživačkog rada, istraživačkih institucija, malih i srednjih poduzeća i velikih kompanija;
* intenziviranje međunarodne znanstvene suradnje sa istraživačkim organizacijama iz Europske unije i njenih članica.

**Uloga Ministarstva civilnih poslova Bosne i Hercegovine u aktivnostima Horizont Evropa**

Ministarstvo civilnih poslova Bosne i Hercegovine vodilo je postupak pregovaranja i pristupanja Međunarodni sporazum o sudjelovanju Bosne i Hercegovine u programu Unije Horizon Europe - Okvirnom programu za istraživanje i inovacije, koji je potpisan 6. 12. 2021. u Briselu i 22. 12. 2021. u Sarajevu. Primjenjuje se retroaktivno od 1. 1. 2021. i važi do kraja programa, 31. 12. 2027. godine.

Ministarstvo ima ključnu ulogu u uspostavi kontakt točaka za pojedine potprograme i kopredsjedava Zajedničkim odborom BiH – EU za program Horizont Europa.

Ministarstvo civilnih poslova Bosne i Hercegovine razvilo je domaće mehanizme potpore za organizacije i pojedince kako bi im omogućilo sudjelovanje u Programu. Kroz tekući grant "Program za pripremu projekata i potencijalnih kandidata za sredstva iz fonda Horizont Europa", podržava se niz projekata ukupne vrijednosti 440,000 KM. Ovi projekti obuhvaćaju promociju programa Horizont Europa u Bosni i Hercegovini, potporu pripremi projekata za otvorene pozive, te potporu u realizaciji odobrenih projekata unutar Programa. Također, podržani su i projekti za sudjelovanje u aktivnostima programa COST.

Ministarstvo civilnih poslova, kako bi osiguralo uspješno sudjelovanje Bosne i Hercegovine u programu Horizont Europa, aktivno surađuje s Europskom komisijom u Briselu, Delegacijom Europske unije u Bosni i Hercegovini, nadležnim entitetskim i kantonalnim ministarstvima, te državnim kontakt osobama (NCP) za Horizont Europa.

**Rezultati učešća subjekata iz Bosne i Hercegovine u programu Horizont Europa**

Prema podacima Europske komisije, u razdoblju 2021. - 2023., organizacije iz Bosne i Hercegovine su podnijele 293 aplikacije, od čega su 234 aplikacije zadovoljile formalno-pravne kriterije. Organizacije iz Bosne i Hercegovine potpisale su ugovore o korištenju grant sredstava za 29 projekata. Na osnovu presjeka rezultata evaluacije projekta sa rokom za podnošenje aplikacija do aprila 2023. godine, projektima iz Bosne i Hercegovine dodijeljeno je 5.229.953 eura.

 *Tabela 2. Prikaz EU doznaka za projekte iz Bosne i Hercegovine po godinama:*

|  |  |  |
| --- | --- | --- |
| Rok za podnošenje aplikacija (godina) | Broj projekata | EU kontribucija u EUR  |
| 2021 | 8 | 1.275.517 |
| 2022 | 14 | 2.612.443 |
| 2023**\*** | 7[[1]](#footnote-1) | 1.341.994 |
| **UKUPNO** | **29** | **5.229.953** |

Bosna i Hercegovina je za nešto više od dvije godine sudjelovanja u aktualnom programu Horizont Europa povukla 5.229.953 eura dok je, ilustracije radi, u prethodnom programu Horizont 2020, koji je trajao do 2014. do 2021. godine, ukupno povučeno 8.5 miliona eura.

Na osnovu dosadašnjih rezultata, može se reći da će naše organizacije i institucije već u 2024. dostići razinu cjelokupnog prethodnog sedmogodišnjeg ciklusa.

**Struktura programa Horizont Europa**

Program Horizont Europa čine tri stuba.

Stub I - „Izvrsnost u nauci“ podržava istraživačke projekte koje su istraživači definirali i pokrenuli preko Europskog istraživačkog savjeta (ERC). Financira stipendije i razmjene kroz potprogram pod nazivom  [Marie Skłodowske-Curie](https://ec.europa.eu/research/mariecurieactions/node_en) i ulaganja u razvoj istraživačke infrastrukture;

Stub II - "Globalni izazovi i industrijska konkurentnost" ima za cilj direktnu podršku istraživanjima koja se odnose na globalne izazove i industrijske tehnologije. Uključuje evropska privatno-javna partnerstva, kao i aktivnosti [Zajedničkog istraživačkog centra](https://ec.europa.eu/info/departments/joint-research-centre_en)(JRC),

Stub III - "Inovativna Evropa" ima za cilj da Evropu učini liderom u inovacijama. Također, ima za cilj dalje jačanje [Evropskog instituta za inovacije i tehnologiju](https://eit.europa.eu/) (EIT) i podsticanje integracije poslovanja, istraživanja, visokog obrazovanja i preduzetništva.

**Ko se može prijaviti i koristiti sredstvima HORIZONT EVROPA?**

Univerziteti, fakulteti, instituti, centri za obrazovanje i osposobljavanje, sindikati, regije, gradovi, općine, mala i srednja preduzeća (10 - 249 zaposlenih), mikro preduzeća do 10 zaposlenih, nevladine organizacije, javne službe, start-up preduzeća, velika preduzeća, preko 250 zaposlenih, asocijacije, fondacije i vlade.

**Kako do sredstava fonda Horizont Evropa**

Ako se želite prijavit za projekat Horizont Europa, neophodno je slijediti naredne korake:

* **Istražite i pronađite odgovarajući javni poziv koji odgovara prirodi i profilu vaše organizacije.**

Europsko povjerenstvo objavljuje pozive za podnošenje prijedloga projekata na osnovu Radnih programa **(Horizon Europe work programmes)** koji se objavljuju svake godine i koji su javan i dostupan dokument. Javni pozivi su grupirani po oblastima poznatim kao “odredišta” (destinations).

Sve informacije, apliciranje, rokovi i obrasci za prijavu mogu se pronaći na portalu za financiranje i tendere: **Funding & Tenders** portal

* **Kreirajte profil:**

Da biste se prijavili, morate kreirati profil na portalu Funding&Tenders portalu.

* **Odaberite određeni poziv za ponudu na koji se želite prijaviti.**
* **Izradite i pošaljite svoj prijedlog:**

Neophodno je koristiti online obrazac koji se nalazi na stranici poziva da napravite i podnesete svoj prijedlog u propisanom roku.

Većina projektnih prijedloga zahtijeva tim od najmanje 3 partnerske organizacije iz različitih zemalja.

Neki pozivi prate proces prijave u dvije faze:

* Kreiranje koncepta: U početku se pošalje koncept projekta.

Ako je koncept uspješan, prelazi se na sljedeću fazu izrade projekta.

Neki pozivi predviđaju izradu potpunog prijedloga projekta.

* Nakon što se poziv zatvori, počinje faza evaluacije.

Radne skupine sastavljene od nezavisnih eksperata razmatraju i ocjenjuju svaki projektni prijedlog prema unaprijed definiranim kriterijima.

Proces evaluacije projekata traje do 5 mjeseci.

Kada se odaberu uspješni prijedlozi, sastavlja se ugovor o grantu sa projektnim partnerima (korisnicima).

Ugovor o grantu precizira istraživačke i inovacijske aktivnosti, trajanje, budžet, doprinos EU i vaše specifične obaveze.

Vrste financiranih projekata:

Horizont Europa podržava različite zajedničke projekte, uključujući:

* Akcije istraživanja i inovacija: uspostavu novih znanja ili istraživanje i poboljšanje tehnologija, proizvoda, procesa, usluga ili rješenja (financijska sredstva EU pokrivaju do 100% troškova projekta).
* Inovacijske akcije: Izrada planova ili dizajna za nove ili poboljšane proizvode, procese ili usluge (financijska sredstva EU pokrivaju do 70% troškova projekta)

Proces apliciranja uključuje pažljivo planiranje, suradnju i strogo pridržavanje smjernica.

Sretno!

**Gdje pronaći više informacija i pomoć pri upoznavanju sa programom HORIZONT EVROPA?**

* Web stranica Komisije EU: <https://ec.europa.eu/info/horizon-europe_en>
* Ministarstvo civilnih poslova Bosne i Hercegovine,

Trg Bosne i Hercegovine 3

71 000 Sarajevo

Sektor za nauku i kulturu

Kabinet.ministra@mcp.gov.ba

00 387 33 492 597

* Direkcija za europske integracije Bosne i Hercegovine

Đoke Mazalića

71000 Sarajevo

press@dei.gov.ba

00 387 33 703 153

* Tenderi: <https://ec.europa.eu/info/research-and-innovation/funding/funding-opportunities/funding-programmes-and-open-calls/horizon-europe_en>
* Nacionalna kontakt tačka za program Horizont Europa (NCP) dr. Crnokić Boris, Šef ureda za projekte, Sveučilište u Mostaru, projectsboris.crnokic@fsre.sum.ba,
1. Podaci na dan 6.3.2024. godine za Horizont Europa su dostupni za pozive sa rokom za podnošenje aplikacija do aprila 2023. godine. [↑](#footnote-ref-1)